**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL TURTO PERDAVIMO VALDYTI, NAUDOTI IR DISPONUOTI PATIKĖJIMO TEISE“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant Klaipėdos miesto savivaldybės biudžetinėms įstaigoms perduoti valdyti, naudoti ir disponuoti patikėjimo teise savivaldybei priklausantį ilgalaikį ir trumpalaikį materialųjį turtą (priedas).

**2. Projekto rengimo priežastys ir kuo remiantis parengtas sprendimo projektas.**

Klaipėdos moksleivių saviraiškos centras patikėjimo teise valdo dalį patalpų Baltijos pr. 63, Klaipėdoje. Įstaigai persikėlus į naujas patalpas Smiltelės g. 22, Klaipėdoje, patalpos Baltijos pr. 63 veiklai vykdyti nebereikalingos. Likusias patalpas Baltijos pr. 63 patikėjimo teise valdo Klaipėdos lopšelis-darželis „Šermukšnėlė“, kuris pateikė prašymą perduoti valdyti patikėjimo teise atsilaisvinusias patalpas.

Klaipėdos „Santarvės“ pagrindinė mokykla patikėjimo teise valdo ilgalaikį ir trumpalaikį materialųjį turtą, kuris jos funkcijų vykdymui nereikalingas ir gali būti perduotas Klaipėdos Adomo Brako dailės mokyklai ir Klaipėdos moksleivių saviraiškos centrui.

Įgyvendinant projektą ,,Jaunas žmogus-tobulėjančios visuomenės garantas” buvo įsigyta ilgalaikio ir trumpalaikio materialiojo turto, kuris BĮ Klaipėdos jaunimo centro atviros jaunimo erdvės funkcijų vykdymui. Siekiant užtikrinti jaunimo interesų tenkinimą, turtas, kurį įgyvendindama Projektą įsigijo Klaipėdos miesto savivaldybė, turėtų būti perduotas biudžetinei įstaigai Klaipėdos jaunimo centrui.

Įgyvendinant projektą „Mano socialinė atsakomybė“ NR. LLIV-322 (Žmonių su negalia socialinė integracija Latvijoje ir Lietuvoje, įgyvendinant universalaus planavimo (UP) principus ir kuriant naujas socialines paslaugas) Klaipėdos miesto savivaldybė įsigijo 5 konteinerinius tualetus, pritaikytus neįgaliesiems, kurie pastatyti Klaipėdos mieste Melnragės, Girulių, Smiltynės poilsio zonų paplūdimių prieigose. Siekiant užtikrinti konteinerinių tualetų, kasdienę priežiūrą ir valymą, techninę priežiūrą ir remontą, apsaugą bei operatyvų reagavimą dėl šios specifinės paslaugos nepertraukiamo teikimo būtinybės, tikslinga minėtus konteinerinius tualetus perduoti biudžetinei įstaigai „Klaipėdos paplūdimai“ valdyti ir naudoti patikėjimo teise.

**3. Kokių rezultatų laukiama.**

Perdavus nurodytą turtą savivaldybės biudžetinėms įstaigoms užtikrinama tinkama įstaigų veikla ir funkcijų vykdymas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – užtikrinama tinkama savivaldybės biudžetinių įstaigų veikla ir savivaldybės turto valdymas ir naudojimas.

Teikiame svarstyti šį sprendimo projektą.

Turto skyriaus vedėja Genovaitė Paulikienė